Xitoyda 2 ming dollarlik elektromobil sotuvga chiqdi

Xitoyning Jiangsu Ruipaiying Import And Export Co. kompaniyasi pikap kuzovida yaratilgan hamyonbop Changli CLZKC-009 elektromobilini taqdim etdi, deb xabar beradi IXBT.

Ishlab chiqaruvchining ma’lum qilishicha, ular Amerika avtomobil sanoatidan ilhomlangan bo‘lsa-da, Changli CLZKC-009 ning Xitoy ildizlarini yashirish ancha mushkul. Hatto radiator panjarasidagi Explorer yozuvi ham modelni Ford mahsuloti bilan adashtirish imkonini bermaydi. Avtomobil uzunligi 3500 millimetrni tashkil etadi, yuk ko‘tarish qobiliyati — 400 kilogramm.
Mashina salonida ikkita o‘rindiq bo‘lishiga qaramay, u yerda lyuk, orqani ko‘rishga mo‘ljallangan kamera va elektron oyna ko‘targichlar bor. Qo‘shimcha to‘lov evaziga konditsioner ham o‘rnatish mumkin.

Avtomobil elektrodvigatelining quvvati 4 ot kuchini taqdim etadi va u soatiga 65 kilometr tezlikkacha harakatlanish imkonini beradi. Sig‘imi 4,8 kilovatt/soatga teng akkumulyator batareyalari yordamida esa bir marta quvvatlanish orqali 130 kilometr yo‘l bosish mumkin.
Mazkur avtomobilni hozirda Xitoyda 2 ming dollarga xarid qilish mumkin.
Avvalroq Xitoyda Cobalt’dan ikki barobar arzon elektromobil sotuvga chiqqani, Xiaomi kompaniyasi o‘z avtomobilini yaratishni boshlagani to‘g‘risida xabar berilgandi.
 Xitoyda atrofidagi havoni tozalashga qodir IM Airo elektromobili namoyish etildi